Heger, Eduard, podpredseda vlády a minister financií SR, poverený vedením Ministerstva zdravotníctva SR a Ministerstva školstva, vedy, výskumu a športu SR (2021-03-30):
Ďakujem veľmi pekne, pán podpredseda. Vážené panie poslankyne, vážení páni poslanci, dovoľte mi, aby som teda predstavil aj tento lex corona, teraz z dielne ministerstva zdravotníctva, v ktorom sú viaceré veci, ktoré by som teda vyšpecifikoval. Sú to veci, ktoré vyplývajú aj z aplikačnej praxe so samotným COVID-om a zavádzame ich aj preto v skrátenom, pretože si myslíme, že tieto veci treba urobiť čo najskôr, aby mohli pacienti dostať patričnú zdravotnú starostlivosť, a preto začnem prvým, je to vlastne rozšírenie toho indikačného zoznamu pre kúpeľnú starostlivosť, teda aby ľudia, ktorí sú postcovidoví a majú následky, ktoré budú, sú presne vyšpecifikované, aby mohli dostať aj takúto kúpeľnú starostlivosť, aby sa mohli z tejto choroby rýchlejšie a lepšie dostať. Hovoríme naozaj o veľmi špecifických, ťažkých prípadoch, ktoré určite toto potrebujú, a myslím si, že je dôležité, aby teda im toto bolo poskytnuté aj zo zdravotného poistenia. Taktiež tam máme vlastne úpravu na to, aby mohli byť aj očkované širší, širší rozsah ľudí, ľudí, ktorí majú vlastne pobyt na Slovensku, platia si zdravotné poistenie a podobne, aby mohli teda byť očkovaní, pretože im to právom patrí. Máme tam ďalšiu vec, vlastne umožnenie posilnenia kapacít zdravotného personálu, čiže lekárov, zdravotných sestier a tak ďalej, všetko, čo k tomu patrí, a všetky tie skupiny, ktoré k tomu patria zo zahraničia, taktiež tu máme vlastne úpravu ohľadom preskripcie liekov, máme tu úpravu o... vlastne počas krízovej situácie, vlastne povinnosť prijať pacienta podľa pokynu operačného strediska a taktiež tu máme úpravu, ktorá sa týka prepravy pacientov. Sú tam dve veci, ktoré by som chcel dať do povedomia, ktoré, sme požiadali aj poslancov, aby zrejme na zdravotníckom výbore boli vyňaté, a to sú dve veci, čiže dávam ich na známosť, aby ste rozumeli, a chcem to aj odôvodniť. Prvé je, že vlastne mali sme tam úpravu, ktorá hovorila o používaní alebo uvádzaní na trh testov, ktoré sú spôsobilé na samotestovanie, máme tu však úrad pre normalizáciu, ktorý toto reguluje, a vlastne je už to, je spôsobilý toto robiť, robí to veľmi dobre, takže celú túto úpravu vlastne vyjmeme von, čiže aby ste vedeli, že táto úprava teda by sa nevyskytovala potom pri hlasovaní v druhom čítaní, lebo už nie je, nie je opodstatnená. A druhá vec, ktorú vyťahujeme na samostatný, na samostatnú legislatívu, je tá legislatíva ohľadom odškodnenia. Hovorím to, preto aj chcem to z tohto miesta povedať, že nejdeme teraz to brať preto, aby sme, aby sme teraz to nedali, práve naopak, chceme sa ubezpečiť, pretože aj to, čo sa stalo, vlastne ak pozorujete tú situáciu v nemocniciach, že je problém ohľadom tej pandemickej péenky, presnej špecifikácie, kedy ju mal lekár dostať, kedy ju... alebo teda zdravotný personál má dostať, nemá dostať, tak sme chceli vlastne toto vytiahnuť, aby sme sa vyhli takýmto komplikáciám, a urobiť z toho samostatnú legislatívu, ktorá by išla na najbližšiu schôdzu sem do parlamentu, a bude nastavená tak, aby mohla pokryť, lebo, hovoríme, táto úprava vlastne mala pokryť v zdravotníctve okolo 60-70 prípadov, ale chceli sme ju, chceme ju doplniť aj o prípady, samozrejme, domovov sociálnej starostlivosti, kde takýchto prípadov bolo, predpokladám, podľa počtov, ktoré máme, dostupných asi 10, čiže chceme to naformulovať ako samostatný legislatívny akt, ktorý by sem prišiel potom teda budúci mesiac do parlamentu, alebo teda o mesiac, v máji, myslím, že máte ďalšiu schôdzu, a by sme to nastavili. Dôvod, prečo je to možné takto urobiť, lebo vlastne to bude spätne vyplácané, ale chceme, aby to bolo naozaj veľmi čisté, veľmi jasné, aby to bolo spravodlivé, aby to teda ľudia, ktorým tento nárok právom patrí, aby im nikto nemohol zabrániť, že ho nedostanú. Takže toto je cieľom toho pozmeňujúceho návrhu, aby ste vedeli, že aj túto vec teda vynímame na samostatné legislatívne konanie. To je z pohľadu tohto zákona, myslím, že všetko v takých stručných bodoch a ďakujem veľmi pekne za podporu.